Иван Наумович

Ива́н Наумо́вич, , Кизлив, Австро-Мадярщина – , Новороссийск, Российска империя — галичско-рускый писатель, сполоченскый дѣятель, священик, выдаватель.Мончаловскiй О. А.

 Биография 
Школы и молоды рокыБыв сыном Григория Наумовича, учителя, од нього во школѣ и родинном домѣ, де было семеро дѣти и де ся говорило лем по польскы, достав зачаточне образованя, котре продовжив во Львовской гимназии. Учити ся мусѣв, заробляючи собѣ корепетиторством. Мати му, Мария родж. Дроздовска, поповска дѣвка, припросила мѣстну грофку Мѣрову, жебы му помогла закончити гимназию, але, доставши там убытованя и финанчну помочь, трафив до недоброй компании, занедзбав науку и не склав испыт за шесту (послѣдну) класу. Пак од ганьбы уже ся не годен быв указати во грофчином домѣ. Заробляв на пробыток нагодныма роботами, ку тому захворѣв на тифус и на сѣм тыждни, котры перебыв в болници, одпав од наукы. Наконець в року 1844 успѣшно склав испыт за шесту класу и в осени того ж року быв приятый до руской грекокатолицкой семинарии. В том часѣ чув ся Поляком и вступив до тайной польской повстанчой организации Towarzystwo Braci. В револучном року 1848 в Галичинѣ лютовала колера. Семинария ся закрыла. Старшого брата Петра забрали до войска, отець му умер, мати зостала з сиротами без средств пробытку. Уйко Иванов, директор школы зо западной Галичины, загнав им грошѣ на путь и забрав их ку собѣ. Иван ся по празднинах вернув до Львова, але го до семинарии не взяли, бо «чоловѣк не годен быти добрым пастырьом и учительом того народа, од котрого ся одрюк». По придушѣню револуции польскы повстанцѣ потягли ся до Мадярщины, а Иван Наумович, не маючи средства на прожитя, прияв мѣсто домашнього учителя у священика во Верхобужу. В року 1849 уже працовав в первой в Галичинѣ руской новинцѣ Зоря Галицка. Под вплывом револучных подѣй, контактох з вояками российского войска, переходившого через Верхобуж, пришла му думка оддати ся служѣню свому, рускому народу. В конци того року, видячи, же поправив ся, але и прото, же за нього просив професор Яков Геровскый, дозволили му вернути ся до семинарии, котру закончив в року 1851.

Священича служба и сполоченска активность21. октобра 1851 вѣнчав ся з Теодоров Гавришкевичовов, дѣвков священика, зачим неодовго прияв высвячѣня од митрополита Михала Левицкого и зачав службу яко викарь в Городку. Яко грекокатолицкый священик усиловав ся очистити церковный обряд од латинскых деформаций. Його статьи и активность дошли до церковной верхности, и под тиском Рима митрополит Григорий Яхимович выдав пастырске посланя, де вызвав священикох здержати ся з очищѣньом обряда  до рѣшѣня Собора, котрый обѣцяв скликати. Як быв Иван Наумович примушеный мовчати в обрядовом дѣлѣ, обернув свою активность на просвѣту народа. Як священик, мав у себе взорове газдовство и своим примѣром, бесѣдами и радами научив селян газдовати, и поклав основу овоцинарству и пчоларству во вшиткых околичных селах. Своев чинностьов зыскав собѣ любов селян и в року 1861 быв выбраный посланцьом до крайового галичского сойма (1861–1866), де ся домогав ровноправности руского языка в державных органах. В року 1871 зачав выдавати новинку Русская Рада и журнал Наука, писаны народнов бесѣдов, в року 1874 основав Общество им. Михаила Качковского. Быв посланцьом австрийского парламенту (1874–1879), де неустрашимо обстойовав интересы Русинох. В року 1882 зостав з великов групов особ арештованый и обвиненый, же хотѣв одорвати Галичину од Австрии и прилучити ку России.

Суд, выслухавши обвиненого, вывольнив го спод вины державной зрады, але засудив на 8 мѣсяци за ширѣня симпатий ку России и неприязни к тутешным порядкам и унии. Быв тыж екскомуникованый од Католицкой Церкви. Иван Наумович быв глубоко вѣруючый чоловѣк тоты гонѣня примусили го перейти на православие, а в зачатку рока 1886 з цѣлов родинов переселив ся до Киева.Русский биографический словарь

Живот в РоссииВ Киевѣ достав Иван Наумович статус протоерея, статочну пензию и вольну волю — занимати ся душпастырством або писательством. Два рокы быв парохом в подгородѣ Борщаговка и обладовав взорну пасѣку в женском монастырьови, котрый основала Велика княгыня Александра Петровна. Але переважно занимав ся писательством и организациев помочи галичанам. Коли в Галичинѣ ся зачала масова емиграция до Бразилии, задумав безземеллных худобных галичскых селян переселяти на Кавказ. Жебы там выбрати землѣ про галичскых колонистох, в маю 1891 выбрав ся там з двома галичанами, котры ся на том розумѣли. Вертаючи ся назад, в Новороссийску ся похворѣв, умер 4.(16.) августа 1891 и быв погребеный. Позднѣйше были его останкы перенесены до Киева на теметов Асколдова Могыла. Його сын подозрѣвав, же быв он отровленый, а дакотры галичане вѣрують тому донынѣ.Пашаева Н. М.

 Литературна творба 
Наумович — еден з найвызнамнѣйшых галичскых популарных писательох, автор повѣстей и повѣдань (Добра Настя, Повѣсти къ домашному читанью и др.), гер (Гриць Мазниця, Заручины напомацки, Знѣмченый Юрко и др.). Посмертно выданый тритомник Собраніе сочиненій (Львов, 1926–1927).Кубійович В.
Выбор  з творбы
 Гриць Мазниця, або муж заманеный (1849)
 Як то легко можь до маетку прійти (Зоря Галицкая, 1849)
 Ночный сопутникъ (Отечественный сборникъ, 1853)
 Повѣсти для учащойся молодежи (1858)
 Ластовка для русскихъ дѣтей (1860)
 Повѣсти и пѣсни для дѣтей (1864)
 Поглядъ въ будущность (Слово, 1866)
 Знѣмченый Юрко (1872, 1875, 1884)
 Луць Заливайко (1872, 1875)
 Золотая книжечка для дѣтей (1874)
 Съ Богомъ (1875)
 Креслатыи тополи (1875)
 Горитъ (1876)
 Максимъ-богачъ, або Божіи суды (1876)
 Катихизмъ пчеловодства (1876)
 Онуфрій Грушкевичъ (1881–1882)
 Добрая Настя (1884)
 Громадскій кумъ и Ивась Гриньковъ (1884)

 Жерела и одказы 
 Кубійович В. (ред.): Наумович Іван //Енциклопедія українознавства. Словникова частина в 11 т. / Наукове товариство імені Шевченка ; гол. ред. проф., д-р Володимир Кубійович. — Париж ; Нью-Йорк : Молоде життя, 1976. Том 5, сс. 1716–1717.
 Мончаловскiй О. А.: Житье и дѣятельность Ивана Наумовича — Львов, 1899  



 Референции 

Катеґорія:Русиньскы політіци
Катеґорія:Русиньскы церьковны дїятелї
Катеґорія:Русиньскы народны дїятелї
Катеґорія:Посланцьове парламента